ธกส.อัดสินเชื่อใหม่พร้อมคุมหนี้เสีย
ธ.ก.ส.ตั้งเป้าเร่งปล่อยสินเชื่อปีนี้ 7.67 หมื่นล้าน พร้อมคุมเอ็นพีแอลไว้ไม่ให้ไม่เกิน 3.5%
9 เม.ย. 2558

ธ.ก.ส.ตั้งเป้าเร่งปล่อยสินเชื่อปีนี้ 7.67 หมื่นล้าน พร้อมคุมเอ็นพีแอลไว้ไม่ให้ไม่เกิน 3.5% 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า การดำเนินงานปีบัญชี 2558 (1 เม.ย. 2558–31 มี.ค. 2559) ธนาคารตั้งเป้าขยายสินเชื่อ 7.67 หมื่นล้านบาท เพิ่มขึ้น 7% รับฝากเงินเพิ่มขึ้น 6.5 หมื่นล้านบาท โต 5% โดยจะควบคุมสัดส่วนหนี้ที่ไม่ก่อให้เกิดรายได้ (เอ็นพีแอล) ไว้ไม่ให้เกิน 3.5% และคาดว่าจะมีกำไรสุทธิ 1.05 หมื่นล้านบาท
สำหรับผลการดำเนินงานปีบัญชี 2557 (1 เม.ย. 2556–31 มี.ค. 2557)  ธ.ก.ส.ได้ปล่อยสินเชื่อภาคการเกษตร 1.08 ล้านล้านบาท เพิ่มขึ้น 12.27% มีเงินรับฝาก 1.23 ล้านล้านบาท เพิ่มขึ้น 7.03% มีรายได้ 7.46 หมื่นล้านบาท ส่งผลให้ ธ.ก.ส. มีกำไรสุทธิ 1 หมื่นล้านบาท  ส่วนเอ็นพีแอลอยู่ที่ 3.4% ลดลงจากปีก่อนที่อยู่ที่ 3.9%
นอกจากนี้ ธ.ก.ส.ยังดำเนินการแก้ไขปัญหาหนี้สินและการฟื้นฟูการประกอบอาชีพของเกษตรกรตามนโยบายรัฐบาล  โดยโครงการแก้ไขปัญหาหนี้สินเกษตรกรรายย่อยที่มีหนี้สินไม่เกิน 5 แสนบาท จำนวน 8.18 แสนราย คิดเป็นมูลหนี้ 1.16 แสนล้านบาท แบ่งเป็น 1.โครงการปลดเปลื้องหนี้สินเกษตรกรที่ประกอบอาชีพไม่ได้ 2.8 หมื่นราย มูลหนี้ 4,000 ล้านบาท 2.โครงการปรับปรุงโครงสร้างหนี้เกษตรกร 3.4 แสนราย มูลหนี้ 4.8 หมื่นล้านบาท และ 3.โครงการขยายระยะเวลาชำระหนี้ 4.5 แสนราย มูลหนี้ 6.4 หมื่นล้านบาท
สำหรับการแก้ไขปัญหาหนี้นอกระบบมีเกษตรกรลงทะเบียนแล้ว 9.5 หมื่นราย เจรจาประนอมหนี้แล้วกว่า 6.02 หมื่นราย และให้สินเชื่อแล้ว 3 หมื่นราย คิดเป็นเงิน 2,710 ล้านบาท คาดว่าให้สินเชื่อครบตามจำนวนภายในเดือน มิ.ย.นี้ ขณะเดียวกันยังมีสิทธิประโยชน์ให้ลูกหนี้ที่ชำระหนี้ตามกำหนด เช่น ได้รับดอกเบี้ยในอัตราต่ำสุดที่ MRR หรือ 7% ต่อปี ให้สินเชื่อใช้จ่ายยามฉุกเฉิน เป็นต้น
“นอกจากเรื่องหนี้แล้ว รัฐบาลยังมีแนวความคิดที่จะปรับโครงสร้างพืชผลการเกษตร เช่น ข้าว ข้าวโพด อ้อย และอีกหลายชนิด โดยให้หันไปปลูกพืชชนิดอื่นๆ แทน ในพื้นที่ที่เหมาะสมในแต่ละชนิดนั้นๆ” นายลักษณ์กล่าว